**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.01.2022, ora 08.00 – 21.01.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 21.01.2022, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Someș, Crișuri și Mureș, unde au fost în scădere.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Vișeu, Arieș, Târnava Mare, Jiu, Olt, Buzău, Suceava, Moldova, bazinele superioare ale Argeșului, Ialomiței, pe cursurile Someșului Mare, Someșului, cursurile superioare ale Siretului și Trotuşului.

Formaţiunile de gheaţă (gheață la maluri, năboi, pod de gheață) existente au fost în intensificare și ușoară extindere.

**Nivelurile** pe râuri la stațiile hidrometrice **s-au situat sub** **COTELE DE ATENȚIE.**

**Debitele vor fi în general staționare**, exceptând râurile din bazinele hidrografice: Someș şi Mureș, unde vor fi în scădere.

Formațiunile de gheață (gheață la maluri, năboi, pod de gheață) vor fi în ușoară intensificare și extindere.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 20-21.01.2022 **a fost în scădere, având valoarea de 4700 m3/s**, sub media multianuală a lunii **ianuarie (4950 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (4500 m3/s).**

În aval de Porțile de Fier debitele vor fi în scădere.

**Alimentări cu apă**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a municipiului București:

-r. Argeș: Ac. Zavoiul Orbului 18.0 mc/s;

-r. Dâmbovița: ac. Văcărești: 4 mc/s;

-CA2: 2.0 mc/s;

-Deriv. Mircea Vodă: 0.9 mc/s.

**A.B.A. Crişuri**

Debitul râului Barcău în secţiunea Nuşfalău este 0.825 mc/s.

Debitul râului Crişul Alb în secţiunea Crişcior este 2.848 mc/s.

**A.B.A. Prut-Bârlad**

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. PISCICOLA S.R.L. Iași, S.C. Noralex S.A. Iași si S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei II de aplicare a restricțiilor.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 20.01.2022, ora 08.00 –21.01.2022, ora 06.00**

**Administraţia Naţională de Meteorologie (A.N.M.) a emis în data de 20.01.2022, la ora 10:00, atenționarea meteorologică nr.11-COD GALBEN:**

**-viscol în intervalul 20.01.2022, ora 12:00–22.01.2022, ora 10:00, la munte, la altitudini de peste 1600 m:** ,,în intervalul menționat, la munte, în special la altitudini de peste 1600 m, vântul va avea intensificări, cu rafale ce vor depăși 80...100 km/h, va fi viscol, vizibilitatea redusă și zăpada troienită.”

**-temporar ninsori viscolite în intervalul 20.01.2022, ora 12:00–21.01.2022, ora 02:00:**,,în intervalul menționat, în județele Satu Mare, Sălaj, Maramureș, Cluj, Bistrița-Năsăud și Mureș, vântul va prezenta intensificări cu viteze de 55...65 km/h, temporar viscolind ninsoarea. În zona montană înaltă vântul va continua să prezinte intensificări și la sfârșitul săptămânii, temporar vor fi ninsori viscolite și vizibilitate redusă.”

Această atenționare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: ALBA, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, PRAHOVA, SATU MARE, SĂLAJ, SIBIU, SUCEAVA, VÂLCEA şi VRANCEA* (25 de prefecturi)***-COD GALBEN.***

**În ţară** vremea s-a încălzit în centru, sud şi est, iar în rest valorile termice s-au menținut apropiate de cele din ziua precedentă, chiar ușor mai coborâte pe alocuri. Astfel temperaturile maxime s-au încadrat între -6 grade la Dej și 12 grade la Calafat și Bechet. Cerul s-a înnorat treptat dinspre regiunile nord-vestice și a cuprins în cursul nopții și pe cele sudice și estice, acolo unde pe parcursul zilei a fost senin. A nins la munte, în Maramureș, pe arii relativ extinse în Crișana și Transilvania și local în cursul nopții și în Moldova. În Banat, local au fost precipitații mixte, iar în sudul Olteniei pe suprafețe mici ploi slabe. Vântul a prezentat intensificări în majoritatea regiunilor cu viteze în general de

45...55 km/h și izolat de peste 60...65 km/h, iar la munte, la altitudini mari rafalele au depășit local 80...100 km/h, a fost viscol, vizibilitatea redusă și zăpada troienită. Stratul de zăpadă era prezent la munte, unde măsura pe platformele stațiilor meteorologice până la 160 cm în Munţii Făgăraş, local în Maramureș şi în Transilvania, până la 12...19 cm şi pe suprafeţe restrânse în Crișana, până la 3 cm. La ora 06 se înregistrau temperaturi cuprinse între -13 grade la Dej și 5 grade la Mangalia și Mahmudia. Dimineața, cu totul izolat în Maramureș și nordul Transilvaniei a fost ceață

**Observație:** în intervalul de diagnoză au fost în vigoare 3 mesaje pentru fenomene meteorologice periculoase imediate, emise după cum urmează: 1 emis de către SRPV Cluj, 1 de către SRPV Craiova și 1 de către CNPM pentru Muntenia.

**La Bucureşti** vremea a fost frumoasă și mai caldă decât în mod obișnuit la această dată. Temperatura maximă a fost de 9 grade la toate stațiile meteo. Cerul a fost senin pe parcursul zilei, dar s-a înnorat treptat din orele serii, iar vântul a suflat moderat (până la 35...45 km/h). La ora 06 se înregistrau 3 grade la Băneasa și Filaret și 4 grade la Afumați.

**3. Prognoza meteorologică în intervalul 21.01.2022, ora 08.00–22.01.2022, ora 8.00**

**În ţară** valorile termice vor fi în scădere față de ziua precedentă în multe zone din teritoriu, iar noaptea în nord-vest, nord, centru și în zona deluroasă, local va fi ger. Vor fi înnorări în general persistente în nordul, nord-vestul teritoriului, precum şi în zonele montane şi submontane, unde va ninge slab. În restul ţării înnorările vor fi temporare și precipitațiile

izolate, ninsori, iar în special în sud-est, mixte. Vântul va avea intensificări la munte, unde în special la altitudini mari vitezele vor depăși 80...100 km/h, vizibilitatea va fi redusă și zăpada troienită, iar în zonele joase vântul va sufla slab și moderat, pe alocuri cu intensificări, în special în nordul Moldovei, în Oltenia și sud-vestul Munteniei, cu viteze în general de 45...55 km/h. Temperaturile maxime se vor încadra între -5 și 7 grade, cu cele mai ridicate valori în extremitatea de sud a țării, iar cele minime între -13 și -3 grade. Pe suprafețe restrânse se va forma ceaţă cu depunere de chiciură.

**La Bucureşti** valorile termice vor fi în scădere, astfel că maxima se va situa în jurul a 5 grade, iar minima va fi de -6...-4 grade, mai scăzută în zona preorășenească, spre -8 grade. Cerul va avea înnorări mai ales pe parcursul zilei, iar probabilitatea pentru precipitații va fi redusă. Seara și noaptea cerul se va degaja, devenind mai mult senin. Vântul va sufla slab și moderat, cu unele intensificări în orele amiezii.

**4. Buletin nivometeorologic pentru perioada 20.01.2022, ora 20-21.01.2022, ora 20**

**Evoluția vremii în intervalul 19-20.01.2022**

Vremea a fost însorită, dar cu temperaturi negative. Cerul a fost variabil. Vântul a suflat în general moderat din sector predominant nord-vestic, cu intensificări temporare de peste 90 km/h în Carpații Orientali și Meridionali, unde local zăpada a fost spulberată. Izolat în Carpații de Curbură s-a semnalat ceață, asociată cu depunere de chiciură pe creste. Local în Carpații Orientali și Apuseni, indicele de răcire IR a depășit pragul critic de -32 grade. Stratul de zăpadă a rămas aproape neschimbat, menținându-se sau scăzând ușor cu până la 3 cm. La Bâlea-Lac au fost observate 3 avalanșe mici de zăpadă proaspătă uscată, declanșate de la altitudini de peste 2200 metri de pe un versant cu expunere sudică.

**Grosimea stratului de zăpadă în 20.01.2022, ora 14:00:**

**Carpaţii Meridionali:** 160 cm la Bâlea-Lac, 130 cm la Vf. Omu, 120 cm Vf. Țarcu, 53 cm la Cuntu, 39 cm la Parâng, 28 cm la Sinaia, 24 cm la Păltiniș, 7 cm Fundata, 4 cm la Predeal;

**Carpaţii Orientali:** 89 cm la Vf. Călimani, 75 cm la Lăcăuți, 59 cm la Ceahlău-Toaca, 54 cm la Vf. Iezer, 54 cm la Bucin, 15 cm la Penteleu;

**Carpaţii Occidentali:** 60 cm la Stâna de Vale, 46 cm la Semenic, 18 cm la Vf. Vlădeasa 1800, 22 cm la Roșia Montană, 13 cm la Băișoara.

**Prognoza vremii în intervalul 20.01.2022, ora 20:00-21.01.2022, ora 20:00:**

Vremea va intra într-un proces accentuat de răcire, devenind geroasă noaptea și dimineața, dar și în cursul zilei de mâine la peste 1800 metri. Cerul va fi temporar noros și începând din Apuseni și nordul Carpaților Orientali va ninge și se va depune strat proaspăt de zăpadă în majoritatea masivelor. Noaptea, în Apuseni și Orientali, iar mâine mai ales în Carpații Meridionali, cantitățile de precipitații vor depăși pe arii restrânse 10 l/mp. Vântul va crește treptat în intensitate, cu intensificări temporare de 70-100 km/h pe creste, din sector predominant nord-vestic începând din cursul nopții în Carpații Orientali, apoi și în rest, viscolind și spulberând zăpada și reducând vizibilitatea. Local se va semnala ceață, asociată și cu depunere de chiciură.

**Temperaturi prognozate în intervalul 20.01.2022, ora 20:00-21.01.2022, ora 20:00:**

**Peste 1800 m:** temperaturi minime: -19...-14 gr.C; temperaturi maxime: -16...-13 gr.C;

**Sub 1800 m:** temperaturi minime: -14...-8 gr.C; temperaturi maxime: -13...-6 gr.C;

**Vânt la peste 2000 m:** din sector predominant vestic noaptea, apoi nord-vestic, cu viteze de 80-110 km/h, cu cele mai mari valori noaptea;

**Izoterma de 0 grade**: în coborâre spre sol în toate masivele, de la 500-900 metri din Carpații Meridionali și 200-500 metri din Carpații Orientali și Occidentali.

**Evoluția stratului de zăpadă și a riscului de avalanșă**

**Munții Făgăraş RISC ÎNSEMNAT (3)**

La peste 1800 metri, în ultimele două zile a nins și s-au cumulat 20 l/mp, însă pe fondul vântului intens din nord-vest o mare parte a fost spulberată și depusă pe văi și în zonele adăpostite, formând numeroase plăci de vânt, precum și troiene însemnate. Acest strat proaspăt de zăpadă pulver a fost depus peste cel vechi, în general îngheţat și stabilizat. Riscul declanșării avalanșelor este **însemnat (3)**, datorat prezenței plăcilor de vânt ușor friabile la orice supraîncărcări, precum și a stratului nou de zăpadă pulver depus. Sub 1800 m altitudine, stratul de zăpadă proaspătă și spulberată de la altitudini mai mari este mai consistent pe văi și în zonele adăpostite. Coeziunea cu stratul mai vechi, înghețat și parțial stabilizat, este redusă. Riscul declanșării avalanșelor de dimensiuni mici este **moderat (2)** și poate apărea la supraîncărcări mari, pe pantele cu depozite mai consistente de zăpadă

de la peste 1500 m altitudine.

**Munții Bucegi RISC ÎNSEMNAT (3)**

Stratul de zăpadă cumulat în ultimele zile este redus, dar pe fondului vântului intens cantități însemnate au fost spulberate și depozitate în troiene în zonele adăpostite și pe văi. Cei câțiva centimetri de zăpadă proaspătă de la suprafață sunt depuși peste stratul vechi, în general consolidat și înghețat. Noile plăci de vânt care se vor forma în continuare, împreună cu cele mai vechi, au rezistență scăzută și se pot rupe cu ușurință în condiții de supraîncărcări. Riscul de declanșare a avalanșelor va fi **însemnat (3)**, în special în zonele cu plăci de vânt, la supraîncărcări, pe pantele înclinate sau cu depozite însemnate. La altitudini mai mici de 1800 m altitudine stratul de zăpadă este mai redus, o mare parte fiind consolidat și înghețat. Riscul de avalanșe se menţine **moderat (2)**, mai ales între 1600-1800 m, în zonele cu depozite mai mari sau cu plăci de vânt.

**Munții Rodnei RISC ÎNSEMNAT (3)**

Pe fondul ninsorilor moderate viscolite prognozate în intervalul următor, stratul actual de zăpadă proaspătă va crește, aderența cu stratul vechi, îngheţat şi stabilizat, fiind scăzută. Sunt prezente plăci de vânt, iar în zonele adăpostite și pe văi sunt depozite mai însemnate de zăpadă. La supraîncărcări, pe pantele înclinate și în zonele cu depozite mai consistente sau în zona plăcilor de vânt ușor friabile, se pot declanșa avalanşe de dimensiuni în general mici, riscul fiind **însemnat (3)**. Sub 1800 m stratul de zăpadă este mai scăzut, însă pe văi zăpada a fost cumulată în depozite însemnate. Coeziunea dintre straturile mai vechi parțial stabilizate și cel mai recent fiind redusă, există un risc **moderat (2)** de declanșare a avalanșelor pe pantele cu grad mai mare de înclinare.

**Munții Parâng–Șureanu RISC ÎNSEMNAT (3)**

În ultimele zile s-au depus 15-20 cm de zăpadă proaspătă de tip pulver, cu aderență scăzută

la stratul vechi înghețat și stabilizat. Pe văi sunt formate depozite în zonele adăpostite, iar în zonele mai înalte sunt și se vor forma noi plăci de vânt, care se pot rupe cu ușurință la

supraîncărcări, riscul declanșării avalanşelor fiind **însemnat (3)**. Sub 1800 m stratul nou depus este local consistent, format și din zăpada spulberată din zonele mai înalte. Acest ultim strat depus peste cel vechi poate aluneca pe pantele suficient de înclinate la suprasarcini, riscul declanșării avalanşelor fiind **moderat (2)**.

**Munții Țarcu–Godeanu RISC ÎNSEMNAT (3)**

La peste 1800 vântul intens din ultimele zile, ce a depășit 80 km/h din NV, a spulberat o parte însemnată a zăpezii pulver nou depuse, formând numeroase plăci de vânt, iar pe văi și în zonele adăpostite, depozite însemnate. Noi plăci de vânt se vor forma în continuare, pe fondul vântului intens și al ninsorilor moderate viscolite, care alături de cele mai vechi se pot rupe la supraîncărcări, riscul declanșării avalanşelor fiind **însemnat (3)**. Sub 1800 m stratul de zăpadă proaspătă depășește pe alocuri 20 cm, fiind format și din zăpada spulberată de pe creste, depusă peste crustele vechiului strat înghețat. La supraîncărcări mari, acest strat se poate disloca și va aluneca peste cel înghețat aflat dedesubt. Riscul de avalanşe va fi **moderat (2)**.

**Munții Călimani – Bistriței – Ceahlău RISC ÎNSEMNAT (3)**

La suprafață se găsește un strat de până la 10 cm de zăpadă proaspătă tip pulver. Vântul intens, din sector predominant vestic, a format numeroase plăci de vânt, iar pe văi și în zonele adăpostite depozite însemnate. În intervalul următor va ninge viscolit, moderat cantitativ și se vor forma noi plăci de vânt. În profunzime, stratul vechi este îngheţat şi stabilizat. La supraîncărcări, pe pantele înclinate cu zăpadă pulver sau în zonele cu plăci de vânt ușor friabile, precum și în zonele cu depozite mai consistente, se pot declanșa avalanşe de dimensiuni în general mici, riscul fiind **însemnat (3)**. Sub 1800 m stratul de zăpadă proaspătă de la suprafață este pe alocuri mai însemnat, îndeosebi pe versanții vestici și nordici. Coeziunea cu stratul vechi fiind redusă, există un risc de declanșare a avalanșelor pe pantele cu grad mai mare de înclinare, în zonele cu acumulări mai importante. Riscul de avalanşe va fi **moderat (2)**.

**Munții Vlădeasa-Muntele Mare RISC MODERAT (2)**

Stratul de zăpadă proaspătă depus în ultimele zile are dimensiuni mai importante pe versanții vestici și nordici, unde depășește local 15-20 cm. Vântul puternic din zona de creastă a format plăci de vânt, iar o parte din zăpadă a fost transportată pe văi. Stratul mai nou depus nu prezintă o bună aderență cu stratul mai vechi, care este consolidat și înghețat. La supraîncărcări mari se pot declanșa avalanșe pe pantele cele mai înclinate și pe văi, unde sunt prezente depozite din zăpada spulberată de la altitudini mai mari. Riscul de avalanşe va fi **moderat (2)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2** | **RISC MODERAT (2** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

***Administrația Națională Apele Române*** revine cu informaţii despre poluarea râului Sebeș cu apă de culoare albicioasă pe raza municipiului Sebeș, în amonte de pod rutier DN1, Strada Depozitelor, județul Alba, produsă în data de 06.01.2022, la ora 16.00. În urma investigaţiilor de la faţa locului s-a constatat că apa uzată menajeră era evacuată cu un debit de 0,4 l/s printr-o conductă de apă pluvială din zona Străzii Depozitelor, care face parte din rețeaua de canalizare pluvială aflată în administrarea Primăriei Municipiului Sebeş.

Rezultatele analizelor probelor de apă prelevate în data de 06.01.2022 sunt prezentate în tabelul de mai jos:

|  |  |  |  |  |  |
| --- | --- | --- | --- | --- | --- |
| Nr.crt. | Denumire sectiune prelevare data/ora prelevarii | Râul Sebes -amonte conducta pluvial ora 1635 | conductă pluvial str. Depozitelor  ora 16 30 | Râul Sebes –aval cond. pluvial ora 1640 | Limite admise conf. HG 188/2002 (NTPA001) |
| 1 | pH | 6,0 | 7,00 | 6,10 | **6.5 – 8.5** |
| 2 | Amoniu | 0,031mg N /l | 11,50mg N /l) | 0,044mg N /l | **3** **mg NH4+/l** |
| 3 | O2mg/l | 10,9 | - | 10,8 | - |
| 4 | Materii în suspensiemg/l | 10 | 112 | 11 | **60****mg/L** |
| 5 | CCO-Crmg/l | <10 | 335 | 11 | **125****mg/l** |
| 6 | Detergentimg/l | <0,100 | 10,5 | <0,100 | **0,5****mg/l** |
| 7 | Substanțe extractibilemg/l | - | 10,3 | - | **20****mg/l** |
| 8 | Reziduu filtrabil uscatmg/l | 102 | 402 | 122 | **-** |

Analizând rezultatele obținute pentru probele de apă prelevate, se constată:

-valori neconforme ale concentraţiilor indicatorilor analizaţi din apa uzată evacuată prin conducta de pluvial: amoniu= 11,5 mg N/l, materii în suspensie =112 mg/l, CCO-Cr=335 mg/l, detergenţi=10,5 mg/l- față de limitele impuse prin HG 188/2002 (NTPA 001);

-valorile neconforme ale indicatorilor din apa uzată evacuată prin conducta de apă pluvială evidențiază o încărcare specifică apelor uzate menajere;

-în secțiunea cursului de apă Sebeş, în aval de evacuarea apei uzate prin conducta de apă pluvială, se constată o ușoară creștere a valorii concentrațiilor indicatorilor: materii în suspensie, CCO-Cr și reziduu filtrabil uscat, comparativ cu concentrațiile determinate în proba de apă prelevată în amonte de evacuarea de apă uzată prin conducta de ape pluviale.

-datorită debitului mare al râului Sebeș comparativ cu debitul de apă uzată evacuat prin conducta de apă pluvială, gradul de diluție al apei uzate este mare.

Se menţionează că aceeași conductă pluvială a mai generat o problemă de calitate a apei și în data de 05.11.2019, când, de asemenea, a fost evacuată apă uzată în râul Sebeş.

Având în vedere repetarea situațiilor de evacuare de apă menajeră, se va notifica Primăria Municipiului Sebeș în vederea opririi oricărei evacuări de ape uzate prin conducta de colectare și evacuare ape pluviale din zona străzilor Alunului și Depozitelor. În conformitate cu Ordonanța 21/ 30.01.2002 a Guvernului României, printre obligațiile și răspunderile consiliilor locale și ale primăriilor se numără și aceea de gestionare a apelor pluviale, dacă nu a fost predată altor structuri.

Pe fluviul Dunărea şi pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiș** informează că în data de 18.01.2022 s-a produs o poluare a aerului cu 5000 mc de gaze ca urmare a unor spărturi la colectorul de distribuţie gaze LTS Călacea-Sânnicolau Mare (zona Tomnatic-tronson 10” şi zona Nerău-tronson 6”) aparţinând operatorului Expert Petroleum. Cele două spărturi s-au produs din cauza coroziunii, neetanșeitatea fiind identificată la ora 13:50, iar izolarea fiind finalizată la ora 14:20. **Măsuri:** au fost izolate tronsoanele de colector avariate, iar reparaţiile prin montare de șarniere au fost finalizate în data de 19.01.2022, la ora 13:40 în zona Nerău și la ora 15:30 în zona Tomnatic. În urma remedierii colectorului a fost afectată o suprafaţă de apoximativ 70 mp de sol (30 mp în zona Tomnatic şi 40 mp în zona Nerău).

**Agenţia Naţională pentru Protecţia Mediului** informează că din rezultatele analizelor efectuate în data de 19.01.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: MS-2** (municipiul Târgu Mureș)și **BH-2** (municipiul Oradea)**.**

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **Direcția de Comunicare, Transparență și IT**